Oikeusministeriölle

Viite: Ministeriön lausuntopyyntö 2.3.2005, koskien Syyttäjälaitoksen rakenne- ja resurssityöryhmän välimietintöä (Lausuntoja ja selvityksiä 2005:2).

Pyydettynä lausuntona hovioikeus esittää kunnioittaen seuraavan.

Esitetty organisaatiorakenteen uudistaminen keventäisi hovioikeudenkin käsityksen mukaan syyttäjälaitoksen hallintoa ja vapauttaisi syyttäjätoimessa resursseja varsinaisiin syyttäjäntehtäviin.Uudistuksella tavoitellaan myös erityisasiantuntemuksen kehittämistä ja tehokasta kohdentamista. Vastaavia tavoitteita on myös hovioikeuksien kehittämishankkeissa. Syyttäjäyksiköiden vähentämistavoitetta vastaa oikeuslaitoksen puolella, tosin vaatimattomammassa mittakaavassa, pyrkimys käräjäoikeuksien vähentämiseen.

Hovioikeuksissa on pääkäsittelyjä rikosasioissa viimeisimmän eli  tammi-maaliskuuta 2005 koskevan tilaston mukaan 25,6  %:ssa kaikista rikosasioista. Pääkäsittelyn ajankohdista sovitaan aina asianomaisen syyttäjän kanssa. Tuolloin on ainakin Helsingin hovioikeudessa havaittu syyttäjien ilmeinen ylityöllistyminen, mikä on johtanut käsittelyaikojen pitkittymiseen siitä seuraavine lukuisine epäkohtineen. Tähänkin haittaan työryhmän esitys toisi huojennusta.

Hovioikeus kannattaa työryhmän esityksiä. Syyttäjäyksiköiden lukumäärän suhteen ei hovioikeus katso tarpeelliseksi ottaa kantaa.